Il-ġudizzju ta' Alla Kif saħħab f'għadbu Sidi 'l bint Sijon! Mis-sema waddab mal-art il-ġmiel ta' Iżrael . U ma ftakarx f'mirfes riġlejh , f'jum il-korla tiegħu. Il-Mulej Sidi, mingħajr ebda ħniena, qered l-għamajjar kollha ta' Ġakobb; fil-korla tiegħu ġarraf il-fortizzi ta' Ġuda. Xeħet mal-art u żeblaħ is-saltna u l-kbarat tagħha. Farrak fis-saħna ta' għadbu, il-qawwa kollha ta' Iżrael; ġibed lura lemintu minn quddiem l-għadu. U xegħel għal Ġakobb bħan-nar iħeġġeġ u jiekol kulma hemm madwaru. Ġibed il-qaws tiegħu bħal għadu, medd lemintu bħal avversarju, u qatel kulma jogħġob l-għajn. Fuq l-għarix ta' Sijon, sawwab bħan-nar is-saħna tiegħu. Sidi sar qisu l-għadu; bela' lil Iżrael; qered il-palazzi tiegħu, bela' l-fortizzi tiegħu, u kattar lil bint Ġuda il-krib u t-tnehid. Ħarbat bħal ġnien l-għarix tiegħu, ġarraf il-post tal-festi tiegħu. Nessa l-Mulej f'Sijon il-festi u s-sibtijiet. Stmell, fil-qilla ta' għadbu, slaten u qassisin. Stkerrah il-Mulej l-artal tiegħu, ċaħad is-santwarju tiegħu. Telaq f'idejn l-għedewwa s-swar u l-palazzi tagħha. F'dar il-Mulej kien hemm għajjat, bħal f'jum ta' festa. Il-Mulej għamel ħsieb li jġarraf, is-swar ta' bint Sijon. Medd il-ħabel tal-kejl , u idu ma waqfitx mit-tiġrif. Xeħet il-vistu fuq is-sur u l-ħajt quddiemu, u ġġarrfu t-tnejn f'salt wieħed. Bwiebha ntradmu fl-art, kisser u farrak l-iżbarri tagħha. Is-sultan u l-prinċpijiet tagħha mxerrda fost il-ġnus. M'hemmx aktar Liġi, u l-profeti tagħha wkoll, m'għandhomx aktar dehriet mingħand il-Mulej. Bilqiegħda fl-art u siekta, ix-xjuħ ta' bint Sijon; it-trab tefgħu fuq rashom , libsu l-ixkejjer; u niżżlu rashom fl-art ix-xebbiet kollha ta' Ġerusalemm. Infnew bid-dmugħ għajnejja, u qalbi mħawda; fwiedi mal-art imxerred, għax bint il-poplu tiegħi ħerba waħda; u fil-pjazez tal-belt it-tfal u t-trabi nfnew bla saħħa. "Fejn huwa l-ħobż u l-inbid?" Staqsew lil ommijiethom, xħin bħal midruba kienu jinfnew fil-pjazez tal-belt, u ruħhom kienet ħierġa fi ħdan ommhom. X'naqbad ngħid għalik? Ma' min inxebbhek, bint Ġerusalemm? Ma' min inqabblek, u kif nista' nfarrġek, xebba, bint Sijon? Għax kbira l-ġerħa daqs il-baħar, Min jista' jfejqek? Il-profeti foloz Kellhom għalik dehriet ta' qerq u frugħa dawk il-profeti tiegħek, li ma kixfulekx ħżunitek, biex jeħilsuk mill-hemm li waqa' fuqek, imma qalulek biss dehriet giddieba, kollha qerq u tagħwiġ. Iċapċpulek idejhom dawk kollha li jgħaddu mit-triq. Isaffrulek u jxejjru rashom għal bint Ġerusalemm u jgħidu: "Din hi l-belt li kienu jgħidulha: 'Kollha ġmiel, għaxqet id-dinja'." Fetħulek fommhom l-għedewwa kollha tiegħek. Saffrulek u għażgħżu snienhom, u bdew jgħajtu: "Blajnieha! Dan hu l-jum li konna nistennew; ilħaqnieh u rajnieh!" Il-Mulej għamel li kien ħaseb, il-kelma tiegħu żammha, li kien lissen sa mill-qedem: ġarraf bla ma ħenn. Ferraħ lill-għadu tiegħek bik, u għolla l-qawwa tal-għedewwa. Għajjat lill-Mulej Sidi! Bint Sijon tniehed, u xerred lejl u nhar id-dmugħ bħal xmara. Mingħajr mistrieħ ta' xejn, tħallihomx jieqfu lil għajnejk mill-biki. Qum billejl u għajjat xħin is-sahriet ikunu se jibdew; xerred bħall-ilma qalbek quddiem il-Mulej Sidi; erfa' idejk lejh u itolbu għall-ħajja tat-tfal tiegħek, mifnija bil-ġuħ f'salib it-toroq. "Ħares, Mulej, u ara! Lil min għamilt dan? Għandhom in-nisa jieklu 'l uliedhom , it-trabi tad-dirgħajn? Għandhom jinqatlu fit-tempju ta' Sidi, il-qassis u l-profeta? Minxura fl-art fil-pjazez it-tfal u x-xjuħ, ix-xbejbiet u ż-żgħażagħ tiegħi, waqgħu mejta taħt ix-xabla. Qtilthom f'jum is-saħna tiegħek, Qtilt bla ma ħennejt. Int sejjaħt bħal f'jum f'xi festa, il-biża' tiegħi minn kullimkien. U f'jum il-korla tal-Mulej ma kien hemm ħadd, li ħarab jew ħelisha. 'Il min qandilt u rabbejt, qeridhom l-għadu tiegħi."